als_Latn dik_Latn sag_Latn
Profesori i Universitetit Bujqësor të Tiranës Kristaq Berxholi ka akuzuar Ministrinë e Bujqësisë si përgjegjëse për mosvaksinimin në kohë të lopëve kundër sëmundjes LSD, ndërsa aktualisht me veprime të paligjshme kërkon që vaksinat e mbetura të jepen falas. Me anën e një reagimi në Facebook, Berxholi shprehet: “Veprime të jashtëligjshme. Këto ditë, Ministria e Bujqësisë me emër me bishta mbrapa, ka dhënë urdhër që: “Vaksina kundër LSD, që rri në frigoriferët e shërbimit veterinar, qysh prej nëndorit a dhjetorit të vitit të kaluar, të bëhet tani nga veterinerët zyrtarë dhe bile falas. Më së pari, desha të thosha, se ky urdhër është i jashtëligjshëm, sepse jo vetëm që bie në kundërshtim me ligjet në fuqi, në mos gaboj neni 4, por aq më tepër që do bëhet edhe pa pagesë. Vaksinat, nuk duhet të kryhen nga veterinerët zyrtarë, pasi ka KONFLIKT INTERESI, i cili qëndron në faktin se këta specialistë, janë për të kontrolluar e jo vaksinuar. Kush do t’i kontrollojë këta se si e kanë kryer vaksinimin? Ana tjetër e medaljes është se: KJO GJE U KERKOHET KETYRE SPECIALISTEVE TA BEJNE PA PAGESE. Me pagesë është shkelje ligji. Pa pagesë, është shfrytëzimi i njerëzve në kundërshtim me ligjet në fuqi, për të mos thënë POSHTERIMI I SPECIALISTEVE TE MJEKESISE VETERINARE. Këta specialistë nuk janë skllevërit tuaj dhe ju pronarë. Mos shfrytëzoni postin dhe frikën që ndjejnë njerëzit-specialistët, për largimin nga puna, duke i detyruar të bëjnë punë PA PAGESE, si qëmoti. Ministria duhet të marrë përgjegjësinë e mos vaksinimit në kohën e duhur, të lopëve kundër LSD-së. Ministria të gjejë fondet, të paguajë njerëzit, veterinerët privatë që të kryejnë vaksinimin. Ministria të vlerësojë punën dhe të rrisë, koston e pagesës për kryerjen e vaksinës, pasi specialistët nuk janë manekina në duart e Ministrisë”, - shprehet profesor Berxholi.
Ministria: Po na bllokojnë fondet
Nga ana e tij, pak ditë më parë, Ministri i Bujqësisë, Edmond Panariti akuzoi Ministrinë e Financave, për bllokimin e fondit të vaksinave kundër Dermatozës Nodulare, (sëmundja e gjedhit). Gjatë inspektimit javën e kaluar në fshatin Bickë në Devoll, ku janë shfaqur vatra të tjera të sëmundjes, Panariti i bën thirrje Ministrisë të Financave të zhbllokojë menjëherë fondin për vaksinat. “I kërkoj Ministrisë së Financave zhbllokimin e menjëhershëm të fondit për vaksinat. Ato pak fonde që i kanë dhënë bujqësisë, të paktën të na i lëvrojnë, pasi vaksinat duhen paguar. Nuk mund të vazhdojmë me këtë situatë, të lejojmë përhapjen e sëmundjes së dermatozës, vetëm për faktin e bllokimit të fondit nga Ministria e Financave. Nuk e di arsyen e bllokimit, por është detyrë e Financave”, - deklaroi Panariti. Sipas ministrit, me ndërhyrjen e tij, vaksina është siguruar për gjithë numrin e gjedhit në Shqipëri.
als_Latn als_Latn als_Latn